text: В неделя вечерта, на 19 януари, дете бе спасено от падане от открития 6-седалков лифт в Боровец. За това са помогнали бързата реакция на бащата, съветите на ски патрул и намиращи се наблизо скиори.
  Бащата успял да задържи детето за якето в момента, когато то се плъзнало по седалката. За късмет на седалка преди тях се намирали двама души от ски патрула, които веднага дали указания на мъжа какво да прави. Скиори на пистата пък използвали намиращи се наблизо предпазители като обезопасителни дюшеци в случай, че детето падне. Височината е била около десет метра.
  Междувременно служителите реагирали бързо и успели да върнат лифта обратно. Самият лифт е открит преди малко повече от година. Той се отличава с бързина, по-голяма автоматизация и по-голям капацитет от предишния 4-седалков. Според запознати неправилно поставяне на предпазната стойка е вероятната причина за сегашния инцидент, завършил за щастие само с уплаха.
  Подобен по-тежък инцидент имаше в Боровец преди три години. Наскоро пък мъж беше увиснал на лифта в Банско.